Απόφαση της Επιτροπής

της 22ας Ιανουαρίου 2003

για χορήγηση παρέκκλισης στην Ισπανία με σκοπό τη συμμόρφωση του οικείου εθνικού στατιστικού συστήματος προς τον κανονισμό (ΕΚ) αριθ. 1221/2002 του Ευρωπαϊκού Κοινοβουλίου και του Συμβουλίου

[κοινοποιηθείσα υπό τον αριθμό Ε(2003) 292]

(Το κείμενο στην ισπανική γλώσσα είναι το μόνο αυθεντικό)

(2003/52/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1221/2002 του Ευρωπαϊκού Κοινοβουλίου και του Συμβουλίου, της 10ης Ιουνίου 2002, όσον αφορά τους τριμηνιαίους μη χρηματοπιστωτικούς λογαριασμούς του Δημοσίου(1), και ιδίως το άρθρο 5 παράγραφος 2 και το άρθρο 6 παράγραφος 2,

Εκτιμώντας τα ακόλουθα:

(1) Ο κανονισμός (ΕΚ) αριθ. 2223/96 του Συμβουλίου, της 25ης Ιουνίου 1996, περί του ευρωπαϊκού συστήματος εθνικών και περιφερειακών λογαριασμών της Κοινότητας(2) (ΕΣΟΛ 95), όπως τροποποιήθηκε τελευταία από τον κανονισμό (ΕΚ) αριθ. 1889/2002 της Επιτροπής(3), χρησιμεύει ως πλαίσιο αναφοράς για τα κοινά πρότυπα, ορισμούς, ταξινομήσεις και λογιστικούς κανόνες, σύμφωνα με το οποίο τα κράτη μέλη θα καταρτίζουν τους λογαριασμούς τους για τις ανάγκες της Κοινότητας, επιτρέποντας έτσι τη λήψη συγκρίσιμων αποτελεσμάτων μεταξύ κρατών μελών.

(2) Ο κανονισμός (ΕΚ) αριθ. 1221/2002 της 10ης Ιουνίου 2001 αποσκοπεί στον καθορισμό απλουστευμένων τριμηνιαίων μη χρηματοπιστωτικών λογαριασμών του Δημοσίου με αναγωγή στον κατάλογο των κατηγοριών των δαπανών και των εσόδων του Δημοσίου του ΕΣΟΛ 95.

(3) Στο άρθρο 5 παράγραφος 2 του κανονισμού (ΕΚ) αριθ. 1221/2002 προβλέπεται ότι η Επιτροπή μπορεί να χορηγήσει παρέκκλιση, η οποία δεν θα υπερβαίνει το ένα έτος, σχετικά με την ημερομηνία της πρώτης διαβίβασης των τριμηνιαίων στοιχείων για το πρώτο τρίμηνο του 2002 και εφεξής, στο βαθμό κατά τον οποίο τα εθνικά στατιστικά συστήματα απαιτούν μείζονες προσαρμογές.

(4) Στο άρθρο 6 παράγραφος 2 του κανονισμού (ΕΚ) αριθ. 1221/2002, προβλέπεται εξάλλου ότι, όσον αφορά την διαβίβαση αναδρομικών στοιχείων, η Επιτροπή μπορεί να χορηγήσει παρέκκλιση, η οποία δεν θα υπερβαίνει το ένα έτος, όσον αφορά την ημερομηνία της πρώτης διαβίβασης τριμηνιαίων στοιχείων από το πρώτο τρίμηνο του 1999 και εφεξής, στο βαθμό κατά τον οποίο τα εθνικά στατιστικά συστήματα απαιτούν μείζονες προσαρμογές.

(5) Οι ισπανικές αρχές, με επιστολή που απέστειλαν στις 24 Ιουλίου 2002, ζήτησαν τη χορήγηση παρέκκλισης διάρκειας ενός έτους με σκοπό τη συμμόρφωση του οικείου εθνικού στατιστικού συστήματος προς τις απαιτήσεις του κανονισμού (ΕΚ) αριθ. 1221/2002.

(6) Οι ισπανικές αρχές θεμελιώνουν το αίτημά τους στην ανάγκη προσαρμογής του συστήματος κατάρτισης εθνικών τριμηνιαίων λογαριασμών της Ισπανίας στις αλλαγές που επήλθαν με την εισαγωγή του νέου νομικού πλαισίου χρηματοδότησης των αυτόνομων διοικητικών περιφερειών, με τα βασιλικά διατάγματα που αφορούν τη μεταβίβαση αρμοδιοτήτων στις αυτόνομες διοικητικές περιφέρειες καθώς και με την προσαρμογή του γενικού προγράμματος λογιστικής στις τοπικές διοικήσεις, που έχουν αντίκτυπο στα συστήματα δημοσιονομικής πληροφόρησης τα οποία χρησιμοποιούνται για την κατάρτιση των μη χρηματοπιστωτικών λογαριασμών του Δημοσίου.

(7) Θεωρεί, συνεπώς, σκόπιμο να δώσει συνέχεια στο αίτημα της Ισπανίας έως τις 30 Ιουνίου 2003,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Σύμφωνα με το άρθρο 5 παράγραφος 2 και το άρθρο 6 παράγραφος 2 του κανονισμού (ΕΚ) αριθ. 1221/2002, χορηγείται στην Ισπανία παρέκκλιση το αργότερο έως τις 30 Ιουνίου 2003, με σκοπό τη συμμόρφωση του οικείου στατιστικού συστήματος προς τον παρόντα κανονισμό.

Άρθρο 2

Η παρούσα απόφαση απευθύνεται στην ισπανική δημοκρατία.

Βρυξέλλες, 22 Ιανουαρίου 2003.

Για την Επιτροπή

Pedro Solbes Mira

Μέλος της Επιτροπής

(1) ΕΕ L 179 της 9.7.2002, σ. 1.

(2) ΕΕ L 310 της 30.11.1996, σ. 1.

(3) ΕΕ L 286 της 24.10.2002, σ. 11.